NÁVRH

KOMUNIKÉ

Vláda Slovenskej republiky na svojom zasadnutí prerokovala a schválila návrh novely zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov a ktorým sa dopĺňa zákon č. 303/1995 Z. z. o rozpočtových pravidlách v znení neskorších predpisov.

Predkladaný návrh novely zákona o daniach z príjmov umožňuje uznať odpis nepremlčaných pohľadávok do daňových výdavkov. A to nie len na prípady, keď sú už využité všetky možnosti právnych predpisov pre vymáhanie pohľadávok a možnosti uplatnenia časti možnej úhrady podaním návrhu na vyhlásenie konkurzu na dlžníka, ale aj na prípady mimosúdnej dohody veriteľa a dlžníka  za stanovených podmienok uvedených v doplnených ustanoveniach navrhovanej novely zákona o daniach z príjmov.

	V predloženom návrhu zákona sa zosúlaďujú podmienky uplatňovania odpisu nedobytných pohľadávok s podmienkami uplatňovanými v krajinách s vyspelou ekonomikou,  ako i požiadavky Svetovej banky pre poskytnutie II. tranže pôžičky EFSAL.

	Navrhované zmeny príslušných ustanovení zákona prispejú k zdokonaleniu tejto právnej úpravy. 

	Navrhované úpravy zákona o daniach z príjmov eliminujú negatívny dopad na príjmovú časť štátneho rozpočtu už v roku 2003. Vplyv na štátny rozpočet sa  predpokladá cca 2 – 3 mld. Sk ročne počas štyroch zdaňovacích období. 

	V Článku II. predmetného návrhu zákona, ktorým sa mení a dopĺňa zákon č. 303/1995 Z. z. o rozpočtových pravidlách v znení neskorších predpisov sa rieši problematika v súvislosti s vládou schváleným projektom reštrukturalizácie bánk.  Jedná sa o financovanie realizácie osobitných záruk vlády, na ktoré boli poskytnuté návratné finančné výpomoci. Navrhované znenie umožní Ministerstvu financií SR naložiť s pohľadávkami z týchto návratných finančných výpomocí aj formou ich kapitalizácie.